text: Hedensted-skole har to hold i kredsfinale
  14 november 2016 kl. 13.53
  Stjernevejskolen i Hedensted har som de eneste i TV SYDs område spillet sig i kredsfinalen i Ekstra Bladets skoleturnering med både drenge- og pigeholdet. Mandag formiddag kom pigerne videre til forårets kvartfinale.
  Stjernevejskolen er klar til forårets slutspil i Ekstra Bladets skolefodboldturnering. De sikrede sig pladsen i kvartfinalen med en snæver sejr på 1-0 over Skovvangskolen fra Hammel i kredsfinalen.
  Ifølge TV SYDs udsendte var sejren fortjent, da pigerne fra Stjernevejskolen havde de fleste chancer.
  - Det var sindsygt. Vi havde virkelig mange nerver på, og vi glædede os virkelig meget, så vi skulle bare ud og give den gas, sagde Stjernevejsskolens anfører, Josefine Valbak. 
  - Jeg er vildt glad, slutter Josefine Valbak.
  Josefine Valbak: "Det var sindsygt. Vi havde virkelig mange nerver på, og vi glædede os virkelig meget"
  Første halvleg var dog meget lige og sluttede målløs, mens  Stjernevejskolen i 2. halvleg overtog styringen og fik sat det afgørende mål ind, da Julie Graff opsnappede en ripost fra et skud, der ramte stolpen og scorede sejrsmålet.
  - Det var en mega tæt kamp, og der var ikke noget, der var afgjort før til aller sidst, sagde Stjernevejskolens træner, Jesper Poulsen.
  I morgen formiddag skal drengene fra Stjernevejskolen forsøge at gøre pigerne kunsten efter, når de møder Laursens Realskole på udebane.
  Med en sejr her er begge hold fra Stjernevejskolen i forårets kvartfinaler og dermed kun to sejre fra en plads i finalen.
  
  